पूर्व पीएम की करीबी को सियासत से लेना पड़ा संन्यास; बांग्लादेश में खालिदा ने काटी जेल
इमरान खान की करीबी नेता शिरीन मजारी ने पार्टी छोड़ दी है। इतना ही नहीं उन्होंने निजी कारणों से राजनीति से संन्यास लेने का भी ऐलान किया। दरअसल, शिरीन मजारी को 2 दिन पहले ही 23 मई को पंजाब पुलिस ने पांचवीं बार गिरफ्तार किया।
इमरान खान की करीबी नेता शिरीन मजारी ने पार्टी छोड़ दी है। इतना ही नहीं उन्होंने निजी कारणों से राजनीति से संन्यास लेने का भी ऐलान किया। दरअसल, शिरीन मजारी को 2 दिन पहले ही 23 मई को पंजाब पुलिस ने पांचवीं बार गिरफ्तार किया।
हाल के दिनों में पाकिस्तान तहरीक ए इंसाफ पार्टी की कई महिला नेताओं ने पार्टी छोड़ी है या फिर राजनीति से संन्यास लिया है। इनमें शिरीन मजारी, आयशा गुलालाई जैसी महिला नेता शामिल हैं।
पीटीआई के नेताओं का कहना है कि पिछले कुछ दिनों से उनके नेताओं को शाहबाज शरीफ सरकार और पाकिस्तानी फौज बार-बार गिरफ्तार कर टॉर्चर कर रही है, ताकि ये नेता इमरान खान से राजनीतिक संबंध खत्म कर लें। चूंकि पीटीआई महिला नेताओं का अपने-अपने क्षेत्र में और महिलाओं के बीच अच्छा खासा जनाधार है। माना जा रहा है कि ऐसे में बड़े जनाधार वाले नेताओं को इमरान की पार्टी से अलग करने के लिए शाहबाज सरकार भी सेना का साथ देने में पीछे नहीं हट रही है।
खबर में आगे बढ़ने से पहले इस पोल में अपनी राय दें
पहले प्रोफेसर फिर मानवाधिकार मंत्री रहीं शिरीन मजारी 
शिरीन मेहरुन्निसा मजारी लंदन स्कूल ऑफ इकोनॉमिक्स में पढ़ीं। कोलंबिया यूनिवर्सिटी से राजनीति विज्ञान में पीएचडी की। इसके बाद कायदे आजम यूनिवर्सिटी में असिस्टेंट प्रोफेसर के तौर पर पढ़ाया। इसके अलावा मजारी 2009 में पाकिस्तान के प्रमुख अंग्रेजी अखबार 'द नेशन' की संपादक भी बनीं। कुछ दिन पहले तक शिरीन पीटीआई सांसद के अलावा इमरान खान की सरकार में मानवाधिकार मंत्री रह चुकी हैं।
पीटीआई की आयरन लेडी यास्मीन राशिद भी जेल में
12 मई को पीटीआई की सीनियर महिला नेता यास्मीन राशिद भी लाहौर में गिरफ्तार की गईं। वे पाकिस्तान के पंजाब प्रांत में स्वास्थ्य मंत्री के तौर पर काम कर चुकी हैं। उन्हें पाकिस्तान तहरीक ए इंसाफ पार्टी की आयरन लेडी के तौर पर जाना जाता है। वे पाकिस्तान मेडिकल एसोसिएशन की प्रेसिडेंट के तौर पर महिलाओं के लिए अस्पताल, हेल्थ केयर सेंटर जैसी सुविधाएं दे चुकी हैं।
फैशन डिजाइनर रह चुकीं हैं खदीजा शाह, अब सलाखों के पीछे
पंजाब पुलिस ने मंगलवार 23 मई को पीटीआई की एक और महिला नेता खदीजा शाह को लाहौर में गिरफ्तार किया। खदीजा पर आरोप है कि उन्होंने लाहौर कॉर्प्स कमांडर हाउस पर हमले की साजिश रची थी। हाल ही में जारी 16 मिनट लंबे ऑडियो संदेश में पूर्व सीओएएस की पोती खदीजा शाह ने स्वीकार किया कि वह पीटीआई समर्थक थीं और लाहौर कॉर्प्स कमांडर हाउस के बाहर विरोध प्रदर्शन का हिस्सा थीं। शाह ने लोगों को हिंसा के लिए उकसाने सहित किसी भी गलत काम से इनकार किया।
हिंसा भड़काने के आरोप में मलीका बुखारी हुई थीं गिरफ्तार
पीटीआई महिला नेता मलीका अली बुखारी को इमरान खान की गिरफ्तारी के बाद भड़की हिंसा के आरोप में गिरफ्तार किया गया। लेकिन इस्लामाबाद हाईकोर्ट ने आदेश दिया कि मलीका सहित कई नेताओं पर आरोप निराधार हैं। इस आदेश के बाद मलीका को छोड़ दिया गया। वे बीते आम चुनाव में पंजाब प्रांत से जीतकर सांसद बनी थीं।
इमरान पर अश्लील मैसेज भेजने का आरोप लगा आयशा गुलालाई ने छोड़ी पार्टी
इससे पहले, महिला नेता आयशा गुलालाई वजीर ने 1 अगस्त 2017 को इमरान पर गंभीर आरोप लगाते हुए पार्टी छोड़ दी थी। आयशा गुलालाई ने कहा था कि इमरान करेक्टरलेस हैं। वे उन्हें और पार्टी की दूसरी महिलाओं को “अश्लील मैसेज” भेजते थे। मेरी इज्जत मेरे लिए ज्यादा मायने रखती है। मैं अपनी अस्मत और गैरत से समझौता नहीं कर सकती।
इमरान की पार्टी से 24 नेता कर चुके हैं किनारा
पाकिस्तान के राजनीतिक विश्लेषकों का मानना है कि पीटीआई नेताओं का पलायन ‘बाहरी ताकतों’ के दबाव की वजह से हो रहा है। अब तक 24 नेताओं ने इमरान खान की पार्टी पीटीआई से किनारा कर लिया है। इस पर उन्होंने कहा कि अब तक हमने पाकिस्तान में जबरदस्ती शादी सुना था, लेकिन अब जबरदस्ती तलाक कराया जा रहा है। पीटीआई कार्यकर्ताओं की ‘अवैध’ गिरफ्तारी पर उन्होंने मानवाधिकार संगठनों को याद किया और पूछा कि सभी संगठन कहां छिप गए? 9 मई की हिंसा के बाद सेना और सरकार मिलकर पीटीआई नेताओं पर लगातार शिकंजे कस रही हैं।
बांग्लादेश में खालिदा जिया को हो चुकी है जेल
पाकिस्तान की तरह दूसरे पड़ोसी देश बांग्लादेश में दो बार प्रधानमंत्री रह चुकीं खालिदा जिया जेल की सजा काट चुकी हैं। साल 2018 में उन्हें अनाथालय के लिए दान मामले में 22 करोड़ रुपए के गबन का दोषी ठहराया गया था। बांग्लादेश में सत्ता को लेकर दो बेगमों में लंबे समय से रस्साकशी चलती रहती है। खालिदा जिया बांग्लादेश नेशनलिस्ट पार्टी की नेता हैं तो वहीं अवामी लीग की प्रमुख शेख हसीना हैं। शेख हसीना अभी प्रधानमंत्री के पद पर काबिज हैं और विपक्ष को किसी भी तरह से उबरने का मौका नहीं दे रही हैं।